b'\n_START_ARTICLE_\nChristian Benzon\n_START_PARAGRAPH_\nChristian Benzon (12. juli 1718 \xe2\x80\x93 9. maj 1801) var en dansk officer og godsejer._NEWLINE_Benzon, der var en s\xc3\xb8n af konferensr\xc3\xa5d Peder Benzon til Aggersvold, Gjeddesdal m. m. og Sophie f. Wissing, f\xc3\xb8dtes 12. juli 1718. Han gik den milit\xc3\xa6re vej og var, da han 1757 fik majors karakter, ritmester ved Slesvigske Kavaleriregiment; 1759 blev han sekondmajor og 1761 oberstl\xc3\xb8jtnant; 1768 fik han kammerherren\xc3\xb8glen og 1777 det hvide b\xc3\xa5nd. Benzon, der ved salget af det fynske ryttergods 1765 havde k\xc3\xb8bt Christiansdal (nu Dalum Kloster) ved Odense, arvede efter sin farbroder, gehejmer\xc3\xa5d Jacob Benzon, 1775 herreg\xc3\xa5rdene Rug\xc3\xa5rd i Jylland og Cathrinebjerg p\xc3\xa5 Sj\xc3\xa6lland som et stamhus samt 80000 Rdl. til k\xc3\xb8b af endnu et stamhus; denne forpligtelse indl\xc3\xb8ste han ved 1779 at k\xc3\xb8be Tirsb\xc3\xa6k ved Vejle, som han fik oprettet til stamhus; han flyttede nu her til og overf\xc3\xb8rte 1787 med kgl. tilladelse stamhusb\xc3\xa5ndet fra Rug\xc3\xa5rd og Cathrinebjerg til Christiansdal og afh\xc3\xa6ndede snart efter begge g\xc3\xa5rdene; men heller ikke Tirsb\xc3\xa6k beholdt han l\xc3\xa6nge, idet han allerede 1792 erhvervede bevilling til at m\xc3\xa5tte udstykke og borts\xc3\xa6lge det mod at oprette et pengefideikommis; han benyttede sig i fuldeste m\xc3\xa5l af tilladelsen, og 1797 solgte han selve g\xc3\xa5rden og resten af godset til sin s\xc3\xb8n, Peter Ulrich Frederik Benzon._NEWLINE_7. april 1758 havde han \xc3\xa6gtet Albertine Christine Heinen (11. oktober 1736 \xe2\x80\x93 15. februar 1805, datter af major Ulrik Frederik Heinen til Ulriksholm.'